Na temelju članka 30. Zakona o vlasništvu i drugim stvarnim pravima («Narodne novine», broj 91/96., 68/98., 137/99., 22/00., 73/00., 114/01., 79/06., 141/06., 146/08., 38/09., 153/09., 143/12. i 152/14.), članka 6. stavak 1. Zakona o zakupu i kupoprodaji poslovnog prostora («Narodne novine», broj 125/11. i 64/15.), te odluke Upravnog vijeća Specijalne bolnice za ortopediju Biograd na Moru broj: 001-3112/1/6/2018 od 31. kolovoza 2018.godine, Specijalna bolnica za ortopediju Biograd na Moru, objavljuje

**J A V N I N A T J E Č A J**

**za davanje u zakup poslovnog prostora u krugu**

**Specijalne bolnice za ortopediju Biograd na Moru**

1/ Predmet natječaja je davanje u zakup dijela poslovnog prostora, koji se nalazi u krugu Specijalne bolnice za ortopediju Biograd na Moru (u daljnjem tekstu: Bolnica), Zadarska 62, s lijeve strane glavnog ulaza u Bolnicu, na kat. čestici broj 387/1 k.o. Biograd na Moru.

2/ U zakup se daje prostor sa zajedničkim predulazom, **ukupne površine 18,83 m2** (od čega je 17,63 m2 radni prostor i 1,20 m2 sanitarni čvor. Prije podnošenja ponude preporuča se napraviti izvid prostora koji se daje u zakup, posebno iz razloga zajedničkog predulaza. Izvid poslovnog prostora može se obaviti svaki radni dan od 8 do 12 sati, uz prethodnu najavu na broj telefona naveden u tekstu javnog natječaja.

3/ Poslovni prostor daje se u zakup za obavljanje **djelatnosti – uzimanja mjera, proba i dorade ortopedskih pomagala i prometa na malo ortopedskim proizvodima sve** na način kako će biti regulirano ugovorom o zakupu.

4/ Poslovni prostor daje se u zakup u stanju u kakvom je u trenutku provedbe postupka javnog natječaja a prilikom primopredaje istog ugovorne strane sastavljaju zapisnik o primopredaji u koji se unose podaci o stanju poslovnog prostora.

Odredbe o zajedničkom predulazu regulirat će se ugovorom o zakupu.

5/ Zakupljeni prostor ne smije se davati u podzakup.

6/ Poslovni prostor se daje u zakup na određeno vrijeme od **pet godina** računajućioddana zaključenja ugovora o zakupu.

7/ Mjesečna zakupnina **ne može biti niža od 4.009,22** kune, sa režijskim troškovima (električna energija, voda, odvodnja, smeće).

Troškove telefona i interneta snosit će izabrani ponuditelj u stvarnom iznosu (zasebna linija), tako što će ih plaćati zakupodavac a preslike računa za iste, radi refundacije troškova, svaki će mjesec dostavljati izabranom ponuditelju (zakupniku).

Zakupnik je dužan zakupninu plaćati mjesečno unaprijed i to najkasnije do desetog dana u mjesecu a refundaciju troškova telefona i interneta osam dana od dostave zahtjeva za refundaciju.

8/ Zakupnik će snositi sve troškove tekućeg održavanja poslovnog prostora kao i troškove oštećenja koje je sam prouzročio a prostor se obvezuje koristiti s dužnom pažnjom dobrog gospodarstvenika.

9/ Pravo sudjelovanja na javnom natječaju imaju pravne i fizičke osobe koje ispunjavaju propisane uvjete javnog natječaja, uključivo i zakonske uvjete za obavljanje djelatnosti proizvodnje ortopedskih pomagala i trgovine na malo ortopedskim proizvodima. Prvenstveno pravo na sklapanje ugovora o zakupu poslovnog prostora imaju osobe iz Zakona o pravima hrvatskih branitelja iz Domovinskog rata i članova njihovih obitelji, uz prilaganje pravovaljanog dokaza o svom statusu, te druge potrebne

dokaze propisane zakonima kojima se pozivaju na to pravo, ukoliko ispunjavaju uvjete iz natječaja, iz Zakona o zakupu i kupoprodaji poslovnog prostora i prihvate najviši ponuđeni iznos zakupnine.

Ukoliko više osoba ostvaruje prvenstveno pravo, prvenstveni red između tih osoba utvrđuje se odgovarajućom primjenom odredaba Zakona o pravima hrvatskih branitelja iz Domovinskog rata i članova njihovih obitelji.

10/ Dokumentacija za sudjelovanje na natječaju **mora sadržavati**:

10.1. Pisanu ponudu za sudjelovanje u kojoj će biti navedeno ime i prezime natjecatelja, njegovo prebivalište i OIB (za fizičke osobe), odnosno naziv tvrtke sa adresom sjedišta i OIB –om (za pravne osobe), broj telefona radi eventualnog kontakta i sve ostalo što se traži u javnom natječaju, kao i navod o prilozima koji se dostavljaju uz ponudu. Ponuda mora biti potpisana i ovjerena pečatom natjecatelja;

10.2. Ispravu (izvod) o upisu u sudski, obrtni, strukovni ili drugi odgovarajući registar države sjedišta natjecatelja ili ukoliko se ista ne izdaje u državi sjedišta natjecatelja odgovarajuću izjavu ovjerenu kod nadležnog tijela iz koje mora biti vidljivo da je natjecatelj registriran za djelatnost koja je predmet javnog natječaja. Dokaz se dostavlja u izvorniku ili ovjerenoj preslici kod javnog bilježnika, ne stariji od tri mjeseca dana od dana objave natječaja;

10.3. **Potvrdu porezne uprave** o stanju duga ili istovrijednu ispravu nadležnih tijela zemlje sjedišta natjecatelja o ispunjenoj obvezi plaćanja dospjelih poreznih obveza i obveza za mirovinsko i zdravstveno osiguranje prema državnom proračunu i **izjavu natjecatelja** ovjerenu kod javnog bilježnika o nepostojanju dospjelih nepodmirenih obveza prema jedinicama lokalne i područne (regionalne) samouprave, osim ako mu je sukladno posebnim propisima odobrena odgoda plaćanja navedenih obveza, pod uvjetom da se natjecatelj pridržava rokova plaćanja.

Dokaz se dostavlja u izvorniku ili ovjerenoj preslici kod javnog bilježnika, ne stariji od trideset (30) dana od dana objave natječaja;

10.4. BON 1 obrazac (ili istovrijedni dokument - bilancu, ili račun dobiti i gubitka, odnosno drugi odgovarajući financijski izvještaj, sve ovjereno od bankarske ili druge financijske institucije), kao dokument kojim će ponuditelj dokazati svoje poslovanje, odnosno ukupan prihod u prethodnoj financijskoj godini. Dokaz se dostavlja u izvorniku ili ovjerenoj preslici kod javnog bilježnika;

10.5. Dokument izdan od bankarskih ili drugih financijskih institucija kojim se dokazuje solventnost gospodarskog subjekta. Dokaz se dostavlja u izvorniku ili ovjerenoj preslici kod javnog bilježnika, ne stariji od 30 dana od dana objave natječaja;

10.6. Ponuđeni iznos zakupnine, koji **ne može biti manji od propisanog** **u točci 7**. ovog natječaja;

10.7. Natjecatelj koji se poziva na prvenstveno pravo za sklapanje ugovora o zakupu poslovnog prostora prema Zakonu o pravima hrvatskih branitelja iz Domovinskog rata i članova njihovih obitelji dostavlja dokaz/potvrdu o priznavanju prava/statusa po navedenom zakonu. Dokaz se dostavlja u izvorniku ili ovjerenoj preslici kod javnog bilježnika.

11/ Natjecatelj **je sposoban** ukoliko je dostavio sve traženo iz točke 10. ovog natječaja – pisanu ponudu za sudjelovanje s navodom da prihvaća sve odredbe iz javnog natječaja, dokaz da je registriran za obavljanje tražene djelatnosti, da nema nepodmirenih obveza prema državnom proračunu i jedinicama lokalne i područne (regionalne) samouprave a ukoliko mu je odobrena odgoda plaćanja navedenih obveza da se pridržava utvrđenih rokova plaćanja, da u prethodnoj financijskoj godini nije poslovao s gubitkom, da je ponudio iznos zakupnine ne manji od traženog, da je dostavio dokaz o svom statusu i sve druge dokaze iz članka 58. Zakona o pravima hrvatskih branitelja iz Domovinskog rata i članova njihovih obitelji (natjecatelj koji ostvaruje prvenstveno pravo).

12/ Najpovoljnijom ponudom smatrat će se ona ponuda koja uz ispunjenje svih uvjeta iz natječaja sadrži i najviši iznos zakupnine.

13/ **Rok za dostavu ponuda je osam dana** od dana objave u Narodnim novinama, bez obzira na način dostave. Ponuda s prilozima dostavlja se u zatvorenoj omotnici na adresu – Specijalna bolnica za ortopediju, 23 210 Biograd na Moru, Zadarska 62 – s naznakom: «Javni natječaj za davanje u zakup dijela poslovnog prostora – ne otvaraj».

14/ Natjecatelji će biti obaviješteni o izboru najpovoljnije ponude u roku od 15 dana od dana isteka roka za dostavu ponuda.

15/ Nepravodobne i nepotpune ponude neće se razmatrati.

16/ Bolnica zadržava pravo da bez posebnog obrazloženja, ne prihvati niti jednu ponudu, odnosno može poništiti natječaj, bez ikakve odgovornosti i obveze prema natjecateljima i obveze snošenja troškova sudjelovanja natjecatelja na natječaju.

17/ Najpovoljniji natjecatelj obvezuje se potpisati ugovor o zakupu kako ga predloži zakupodavac a sve u skladu s ovim javnim natječajem. Nakon potpisa ugovora o zakupu zakupodavac se obvezuje poslovni prostor predati u posjed zakupniku.

18/ Ugovor o zakupu poslovnog prostora mora biti sastavljen u pisanom obliku i potvrđen (solemniziran) po javnom bilježniku a na trošak zakupnika.

19/ Ako najpovoljniji natjecatelj, odnosno izabrani zakupnik u roku od 15 dana od dana izvršnosti odluke o odabiru, bez opravdanog razloga ne potpiše ugovor o zakupu, smatrat će se da je odustao od sklapanja ugovora.

Sve informacije u vezi s natječajem mogu se dobiti kod Opće, pravne i kadrovske službe bolnice, svakog radnog dana na telefone 023/383-364 i/ili 023/206-055.

Broj: 01- 502/2018

U Biogradu na Moru, 05. rujna 2018. g.

Specijalna bolnica za ortopediju

Biograd na Moru